	SAŽETAK KARAKTERISTIKA LIJEKA




1.	NAZIV VETERINARSKOG LIJEKA

Cladaxxa, 200 mg + 50 mg, tableta za žvakanje, za mačke i pse


2. 	KVALITATIVNI I KVANTITATIVNI SASTAV

Jedna tableta za žvakanje sadrži:

Aktivne supstance:
Amoksicilin (u obliku amoksicilin trihidrata)			 200 mg
Klavulanska kiselina (u obliku kalijum klavulanata, razblaženog)	   50 mg

Pomoćne supstance:
Za spisak svih ekscipijenasa, pogledati dio 6.1.


3. 	FARMACEUTSKI OBLIK

Tableta za žvakanje.
Okrugle, ružičaste, prošarane tablete, sa podionom crtom na jednoj strani.
Tableta se može dijeliti na jednake polovine.


4. 	KLINIČKI PODACI

4.1. 	Ciljne vrste životinja

Mačka i pas.

4.2. 	Indikacije za upotrebu, za svaku ciljnu vrstu

Ovaj lijek se primjenjuje za terapiju infekcija koje su uzrokovane bakterijama osjetljivim na amoksicilin i klavulansku kiselinu, uključujući: oboljenja kože (duboke i površinske piodermije), infekcije mekih tkiva (apscesi i upale perianalnih žlijezda), infekcije desni (npr. gingivitis), infekcije urinarnog trakta, respiratorna oboljenja (uključujući infekcije gornjeg i donjeg respiratornog trakta) i enteritis.

4.3. 	Kontraindikacije

Ne primjenjivati kod gerbila, zamorčića, hrčaka, kunića i činčila. Ne koristiti kod konja i preživara. 
Ne koristiti kod životinja sa teškom disfunkcijom bubrega praćenih anurijom ili oligurijom. 
Ne primjenjivati kod životinja sa poznatom preosjetljivošću na peniciline ili druge supstance iz grupe beta-laktamskih antibiotika ili na bilo koju pomoćnu supstancu.
Ne upotrebljavati kod slučajeva sa poznatom rezistencijom na kombinaciju amoksicilina i klavulanske kiseline.

4.4. 	Posebna upozorenja za svaku ciljnu vrstu

Ovaj lijek nije indikovan za infekcije čiji je uzročnik Pseudomonas spp.

4.5. 	Posebne mjere opreza pri upotrebi lijeka:

Posebne mjere opreza prilikom upotrebe lijeka kod životinja

Kad god je moguće, kombinaciju amoksicilina i klavulanske kiseline treba koristiti u skladu sa
nalazom antibiograma. 
Primjena ovog lijeka mora biti u skladu sa zvaničnim, nacionalnim vodičima i smjernicama za 
upotrebu antibiotika. 
Neadekvatna upotreba ovog lijeka može dovesti do povećane prisutnosti bakterija rezistentnih na 
amoksicilin i klavulansku kiselinu, što takođe može dovesti do smanjenja efikasnosti drugih 
penicilinskih antibiotika usljed potencijalne unakrsne rezistencije.
Primijećen je rastući trend rezistencije E.coli na veliki broj ljekova, uključujući multirezistentni E.coli.
Kod životinja sa oštećenom funkcijom bubrega i jetre, upotreba ovog lijeka mora biti u skladu sa  
procjenom ordinirajućeg veterinara i odnosom koristi i rizika i pažljivo izabranom dozom.
Savjetuje se oprez kod upotrebe kod malih herbivora, pored onih navedenih u dijelu 4.3. 
Tablete za žvakanje imaju dodat ukus. Da bi se izbjeglo nehotično gutanje lijeka, čuvati
tablete van domašaja životinja.

Posebna upozorenja za lica koja primjenjuju veterinarski lijek na životinjama

Penicilini i cefalosporini mogu dovesti do pojave preosjetljivosti (alergijske reakcije) nakon inhalacije, gutanja ili dodira sa kožom. Preosjetljivost na peniciline može dovesti do unakrsne reakcije sa cefalosporinima i obrnuto. Alergijske reakcije na ove supstance mogu nekada biti veoma ozbiljne.
Nemojte rukovati ovim lijekom ako imate poznatu preosjetljivost, ili ako Vam je savjetovano da ne radite s ovim ljekovima.
Pažljivo rukujte s ovim lijekom kako biste izbjegli izlaganje, u skladu sa preporučenim mjerama opreza.
Ukoliko se nakon izlaganja ovom lijeku pojave simptomi, kao što je osip na koži, treba da potražite ljekarski savjet i pokažete ljekaru uputstvo za lijek ili pakovanje. Otok lica, usana, ili očiju ili teško disanje su ozbiljni simptomi koji zahtijevaju hitan medicinski tretman. 
Poslije svakog rukovanja ovim lijekom treba oprati ruke. 
Da bi se izbjeglo nehotično gutanje lijeka, pogotovo kod djece, neiskorišćene djelove tablete treba vratiti u otvoren blister, vratiti nazad u spoljašnje pakovanje i čuvati na sigurnom mjestu van vidokruga i domašaja djece.

4.6. 	Neželjena dejstva (učestalost i ozbiljnost)

Vrlo rijetko se kod liječenih životinja mogu javiti reakcije preosjetljivosti na peniciline. U ovim slučajevima treba prekinuti primjenu lijeka i sprovesti simptomatsku terapiju.
Vrlo rijetko se nakon primjene lijeka mogu javiti gastrointestinalne tegobe (dijareja, povraćanje…). Liječenje se može prekinuti u zavisnosti od težine neželjenih dejstava i procjene ordinirajućeg veterinara o odnosu koristi i rizika.

Učestalost neželjenih dejstava je određena u skladu sa sljedećim pravilima:
- vrlo česta (više od 1 od 10 tretiranih životinja pokazuju neželjenu reakciju)
- česta (više od 1, ali manje od 10 životinja od 100 tretiranih životinja)
- manje česta (više od 1, ali manje od 10 životinja od 1.000 tretiranih životinja)
- rijetka (više od 1, ali manje od 10 životinja od 10.000 tretiranih životinja)
- vrlo rijetka (kod manje od 1 od 10.000 tretiranih životinja, uključujući izolovane slučajeve).

4.7. 	Upotreba tokom graviditeta, laktacije i nošenja jaja

Laboratorijskim ispitivanjima na pacovima i miševima nije dokazano teratogeno, fetotoksično ili 
maternalno toksično dejstvo. 
Bezbjednost lijeka nije procjenjivana kod kuja i mačaka tokom perioda graviditeta i laktacije. 
Lijek koristiti isključivo u skladu sa procjenom odgovornog veterinara i odnosa koristi  i rizika 
prilikom primjene u periodu graviditeta i laktacije.

4.8. 	Interakcije sa drugim ljekovima i druge vrste interakcija

Hloramfenikol, makrolidi, sulfonamidi i tetraciklini mogu inhibirati antibakterijsko dejstvo penicilina zbog brzog početka bakteriostatskog djelovanja. Penicilini mogu pojačati dejstvo aminoglikozida.

4.9. 	Doziranje i način primjene

Za oralnu primjenu.
Doziranje i učestalost primjene: 10 mg amoksicilina i 2,5 mg klavulanske kiseline/kg tjelesne mase (tj. 12,5 mg kombinacije aktivnih supstanci po kg tjelesne mase), dva puta dnevno (odgovara 25 mg kombinacije aktivnih supstanci po kg tjelesne mase dnevno).

Sljedeća tabela može poslužiti kao vodič za primjenu preporučene doze lijeka:

	Tjelesna masa
(kg)
	Broj tableta po dozi kod primjene
dva puta dnevno

	≤8,0
	koristiti 40 mg/10 mg tabletu(e)

	8,1-10,0
	½

	10,1-20,0
	1

	20,1-30,0
	1 ½

	30,1-40,0
	2

	>40,0
	koristiti 400 mg/100 mg tabletu(e)



Kako bi se osiguralo tačno doziranje, i izbjeglo subdoziranje, tjelesnu masu treba odrediti što je moguće preciznije.

Ako životinja ne prihvata tabletu iz ruke ili činije, izmrviti tabletu u malo hrane i dati odmah životinji.

Trajanje terapije: u većini slučajeva terapijski odgovor se javlja nakon 5 do 7 dana terapije. Kod  hroničnih infekcija se preporučuje duže trajanje liječenja. U ovakvim slučajevima ukupno trajanje liječenja mora da odredi veterinar, ali liječenje treba da traje dovoljno dugo da se osigura potpuno izlječenje bakterijske infekcije.

4.10.  Predoziranje (simptomi, hitne mjere koje treba preduzeti, antidoti), ako je neophodno

Nakon predoziranja lijekom se mogu javiti blagi gastrointestinalni simptomi (dijareja, mučnina i povraćanje), pa po potrebi treba primijeniti simptomatsku terapiju.

4.11.  Karenca

Nije primjenjivo.


5. 	FARMAKOLOŠKI PODACI

Farmakoterapijska grupa: antibakterijski ljekovi za sistemsku primjenu, penicilini u kombinaciji sa inhibitorima beta-laktamaza.

ATCvet kod: QJ01CR02




5.1. 	Farmakodinamski podaci

Amoksicilin je aminobenzilpenicilin iz grupe beta-laktamskih penicilina. Sprečava sintezu peptidoglikana, važne komponente za izgradnju ćelijskog zida bakterija. Na taj način sprečava formiranje ćelijskog zida bakterije.

Klavulanska kiselina se ireverzibilno veže za beta-laktamazu i na taj način sprečava inaktivaciju amoksicilina.

Zato kombinacija amoksicilina i klavulanske kiseline ima širok spektar baktericidnog dejstva na bakterije koje su česte kod mačaka i pasa.

Kombinacija amoksicilina i klavulanske kiseline in vitro je efikasna protiv širokog spektra klinički značajnih aerobnih i anaerobnih bakterija, uključujući:
Gram-pozitivne: Staphylococci (uključujući sojeve koji sintetišu beta-laktamaze); Streptococci; 
Gram-negativne: Escherichia coli (uključujući većinu sojeva koji sintetišu beta-laktamaze), Klebsiellae; Pasteurellae.

Osjetljivost i rezistencija navedenih patogena koji izazivaju respiratorne, urinarne i kožne infekcije su identifikovane u evropskom ispitivanju kao sljedeće:

Respiratorne infekcije (prijavljene u 2019. godini)
	Patogen
	MIK50 (µg/ml)
	MIK90 (µg/ml)
	Rezistencija (%)

	Staphylococcus pseudintermedius (psi)
	0,12
	0,12
	

	Streptococcus spp. (psi)
	≤0,015
	0,06
	

	Streptococcus spp. (mačke)
	≤0,015
	0,03
	

	Staphylococcus aureus (psi)
	0,5
	1
	

	Koagulaza-negativni stafilokoki (mačke)
	0,12
	1
	

	Escherichia coli (psi)*
	4
	8
	0

	Escherichia coli (mačke)*
	4
	16
	0

	Pasteurella multocida (mačke)
	0,25
	0,25
	


* granične vrijednosti (breakpoints) za MIK su izvedene iz graničnih vrijednosti kod ljudi

Infekcije urinarnog trakta (prijavljene u 2017. i 2019. godini)
	Patogen
	MIK50 (µg/ml)
	MIK90 (µg/ml)
	Rezistencija (%)

	Staphylococcus intermedius (psi)
	0,12
	0,25
	3

	Streptococcus canis (psi)
	0,12
	0,12
	0

	Escherichia coli (psi)
	4
	8
	26

	Escherichia coli (mačke)
	4
	16
	100



Kožne infekcije (prijavljene u 2016. godini)
	Patogen
	MIK50 (µg/ml)
	MIK90 (µg/ml)
	Rezistencija (%)

	Staphylococcus pseudintermedius (psi)
	0,12
	0,12
	4,7

	Staphylococcus pseudintermedius (mačke)
	0,12
	32
	10,2

	Staphylococcus aureus (psi)
	0,25
	1
	26,7

	Staphylococcus aureus (mačke)
	0,50
	1
	27,6

	mecA-pozitivni stafilokoki
	16
	32
	82,0

	Streptococcus spp. (psi)
	0,12
	0,12
	/

	Streptococcus spp. (mačke)
	0,12
	0,12
	4,0

	Escherichia coli (psi)
	4
	8
	99,1

	Escherichia coli (mačke)
	4
	8
	100

	Pasteurella spp. (psi)
	0,25
	0,25
	/

	Pasteurella spp. (mačke)
	0,25
	0,25
	0,0



Institut za kliničke i laboratorijske standarde (engl. Clinical and Laboratory Standards Institute, CLSI) je odredio granične vrijednosti minimalnih inhibitornih koncentracija (MIK) na osnovu metode disk_difuzije (dokument CLSI-a VET01S, peto izdanje, 2020.) za amoksicilin i klavulansku kiselinu protiv stafilokoka i streptokoka koje izazivaju infekcije kože i mekih tkiva, kao i urinarne infekcije kod mačaka i pasa, pri čemu se vrijednosti ≤0,25/0,12 µg/ml smatraju osjetljivim, a ≥1/0,5 µg/ml  rezistentnim.
Za E. coli koja izaziva infekciju kože i mekih tkiva kod mačaka i pasa, granična vrijednost za osjetljivost iznosi ≤0,25/0,12 µg/ml, dok za infekcije urinarnog trakta iznosi  ≤8/4 µg/ml. 
Za P. multocida porijeklom od mačaka, granična vrijednost za osjetljivost je  ≤0,25/0,12 µg/ml, a za rezistenciju ≥1/0,5 µg/ml.

Dva glavna mehanizma rezistencije na amoksicilin / klavulansku kiselinu su: 
· inaktivacija onim bakterijskim beta-laktamazama koje nijesu inhibirane klavulanskom kiselinom, uključujući klasu B, C i D. 
· promjena penicillin-vezujućeg proteina (engl. Penicillin-Binding Proteins, PBP), čime se smanjuje afinitet antibakterijskog lijeka za ciljno mjesto (meticilin rezistentni S. aureus, MRSA i S. pseudintermedius, MRSP). 

Nepropusnost ćelijskog zida bakterija ili mehanizmi za istiskivanje antibiotika iz ćelije (efluks pumpe) mogu izazvati ili doprinijeti bakterijskoj rezistenciji, pogotovo kod gram-negativnih bakterija. Geni za  rezistenciju mogu biti locirani na hromozomima (mecA, MRSA) ili plazmidima (LAT, MIR, ACT, FOX i CMY iz grupa beta-laktamaze), a pojavilo se i više različitih mehanizama rezistencije.

Pseudomonas aeruginosa i Enterobacter spp. se smatraju intrinzično rezistentnim na ovu kombinaciju. Rezistencija je prisutna među meticilin rezistentnim Staphylococcus aureus. Prijavljen je trend porasta rezistencije kod E. coli, uključujući i multirezistentne sojeve E. coli.

5.2. 	Farmakokinetički podaci

Amoksicilin se dobro resorbuje nakon oralne upotrebe. Sistemska bioraspoloživost kod pasa je 60 i 70%. Amoksicilin (pKa 2,8) ima relativno mali prividni volumen distribucije, slabo se veže za proteine plazme (34% kod pasa) i ima kratko krajnje poluvrijeme eliminacije, zbog aktivne tubularne ekskrecije preko bubrega. Nakon resorpcije, najveće koncentracije amoksicilina su  nađene u bubrezima (urinu) i žuči, a zatim u jetri, plućima, srcu i slezini. Distribucija amoksicilina u cerebrospinalnoj tečnosti je niska, osim u slučaju upale moždanih ovojnica.

Nakon primjene lijeka kod pasa, srednja vrijednost Cmax od 7,31 μg/ml za amoksicilin je postignuta za približno 1,37 sati. Srednja vrijednost krajnjeg  poluvremena eliminacije za amoksicilin je bila 1,21 sat. 
Kod mačaka je srednja vrijednost Cmax od 5,87 µg/ml za amoksicilin postignuta nakon 1,59 sati. Srednja vrijednost krajnjeg poluvremena eliminacije za amoksicilin je bila 1,18 sati.

Klavulanska kiselina (pKa 2,7) se takođe dobro resorbuje nakon oralne primjene. Prolazak do  cerebrospinalne tečnosti je slab. Vezivanje za proteine plazme je oko 25%, a poluvrijeme eliminacije je kratko. Klavulanska kiselina se uglavnom izlučuje preko bubrega (nepromijenjena putem urina).

Nakon primjene lijeka kod pasa, srednja vrijednost Cmax  od 1,33 μg/ml je dostignuta za klavulansku kiselinu za približno 1,02 sata. Srednja vrijednost krajnjeg poluvremena eliminacije je bila 0,83 sata.

Kod mačaka se srednja vrijednost Cmax od 3,16 μg/ml dostizala za klavulansku kiselinu za približno 0,70 sati. Srednja vrijednost krajnjeg poluvremena eliminacije klavulanske kiseline je bila 0,81 sat.






6. 	FARMACEUTSKI PODACI

6.1. 	Lista pomoćnih supstanci (ekscipijenasa)

Celuloza, mikrokristalna 
Magnezijum stearat
Silicijum dioksid, koloidni, bezvodni
Natrijum skrob glikolat (tipa A)
Kvasac, suvi, autolizovani
Aliminijum eritrozin (E127)

6.2. 	Inkompatibilnosti

Nijesu poznate.

6.3.	Rok upotrebe

Rok upotrebe lijeka u originalnom pakovanju: 3 godine.
Neupotrijebljenu polovinu tablete treba vratiti u blister i iskoristiti u roku od 12 sati.

6.4. 	Posebne mjere upozorenja pri čuvanju lijeka

Lijek čuvati na temperaturi do 25 °C.
Lijek čuvati u originalnom pakovanju radi zaštite od svjetlosti i vlage.

6.5. 	Vrsta i sastav pakovanja

Unutrašnje pakovanje: Blister napravljen od aluminijumske folije koja se sastoji od alminijumskog sloja presvučenog filmom od poliamida (OPA) sa jedne strane i polietilena (PE) sa desikantom sa druge strane i aluminijumske zaptivne folije koja se sastoji od aluminijumskog sloja i PE premaza. Blister sadrži 10 tableta.

Spoljašnje pakovanje: Složiva kartonska kutija koja sadrži 10 blistera.

6.6. 	Posebne mjere opreza pri odlaganju neupotrebljenog lijeka ili otpadnih materijala dobijenih upotrebom lijeka

Neiskorišćeni lijek ili ostatak lijeka se uništavaju u skladu sa važećim propisima.


7. 	NOSILAC DOZVOLE ZA STAVLJANJE LIJEKA U PROMET

D.S.D. „KRKA d.d. Novo mesto“ Slovenija - predstavništvo Podgorica
Svetlane Kane Radević br. 3, 81000 Podgorica, Crna Gora


8. 	BROJ DOZVOLE ZA STAVLJANJE LIJEKA U PROMET

2040/25/84 - 3337


9. 	DATUM PRVE DOZVOLE/OBNOVE DOZVOLE ZA STAVLJANJE LIJEKA U PROMET

23.10.2025. godine


10. 	DATUM REVIZIJE TEKSTA 

23.10.2025. godine


OGRANIČENJA PRODAJE, DISTRIBUCIJE I/ILI UPOTREBE LIJEKA

Lijek se izdaje samo na veterinarski recept.

